Document ID: 32019D0346

Reference:
1.3.2019
EL
Επίσημη Εφημερίδα της Ευρωπαϊκής Ένωσης
L 62/12
ΑΠΟΦΑΣΗ (ΚΕΠΠΑ) 2019/346 ΤΟΥ ΣΥΜΒΟΥΛΙΟΥ
της 28ης Φεβρουαρίου 2019
για τον διορισμό Ειδικού Εντεταλμένου της Ευρωπαϊκής Ένωσης για τα ανθρώπινα δικαιώματα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 33 και το άρθρο 31 παράγραφος 2,
Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
Εκτιμώντας τα ακόλουθα:
(1)
Στις 25 Ιουλίου 2012, το Συμβούλιο εξέδωσε την απόφαση 2012/440/ΚΕΠΠΑ (1) για τον διορισμό του κ. Σταύρου ΛΑΜΠΡΙΝΙΔΗ ως Ειδικού Εντεταλμένου της Ευρωπαϊκής Ένωσης (EEEE) για τα ανθρώπινα δικαιώματα. Η θητεία του ΕΕΕΕ λήγει στις 28 Φεβρουαρίου 2019.
(2)
Θα πρέπει να διοριστεί νέος ΕΕΕΕ για τα ανθρώπινα δικαιώματα για περίοδο 24 μηνών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ειδικός Εντεταλμένος της Ευρωπαϊκής Ένωσης
Ο κ. Eamon GILMORE διορίζεται Ειδικός Εντεταλμένος της Ευρωπαϊκής Ένωσης (ΕΕΕΕ) για τα ανθρώπινα δικαιώματα έως τις 28 Φεβρουαρίου 2021. Το Συμβούλιο μπορεί να αποφασίσει να τερματισθεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και πρότασης του Υπάτου Εκπροσώπου της Ένωσης για την κοινή εξωτερική πολιτική και την πολιτική ασφάλειας (ΥΕ).
Άρθρο 2
Στόχοι πολιτικής
Η εντολή του ΕΕΕΕ βασίζεται στους στόχους της πολιτικής της Ένωσης σχετικά με τα ανθρώπινα δικαιώματα, όπως προβλέπονται στη Συνθήκη της Ευρωπαϊκής Ένωσης, στον Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και στο στρατηγικό πλαίσιο της ΕΕ για τα ανθρώπινα δικαιώματα και τη δημοκρατία και στο σχέδιο δράσης της ΕΕ για τα ανθρώπινα δικαιώματα και τη δημοκρατία:
α)
ενίσχυση της αποτελεσματικότητας, της παρουσίας και της προβολής της Ένωσης όσον αφορά την προστασία και προαγωγή των ανθρωπίνων δικαιωμάτων στον κόσμο και η ανάδειξη θετικού αφηγήματος για τα ανθρώπινα δικαιώματα, ιδίως με στενότερη συνεργασία και πολιτικό διάλογο της Ένωσης με τις τρίτες χώρες, τους αρμόδιους εταίρους, τις επιχειρήσεις, την κοινωνία των πολιτών και τους διεθνείς και περιφερειακούς οργανισμούς, καθώς επίσης και με δράση σε σχετικά διεθνή φόρα·
β)
αύξηση της συνεισφοράς της Ένωσης στην ενίσχυση της δημοκρατίας και της εδραίωσης των θεσμών, του κράτους δικαίου, της χρηστής διακυβέρνησης, του σεβασμού των ανθρωπίνων δικαιωμάτων και των θεμελιωδών ελευθεριών παγκοσμίως·
γ)
βελτίωση της συνοχής της δράσης της Ένωσης για τα ανθρώπινα δικαιώματα και της ενσωμάτωσης των ανθρωπίνων δικαιωμάτων σε όλους τους τομείς της εξωτερικής δράσης της Ένωσης.
Άρθρο 3
Εντολή
Για την επίτευξη των στόχων πολιτικής, η εντολή του ΕΕΕΕ συνίσταται στα ακόλουθα:
α)
να συμβάλει στην υλοποίηση της πολιτικής της Ένωσης για τα ανθρώπινα δικαιώματα, ιδίως δε του στρατηγικού πλαισίου της ΕΕ για τα ανθρώπινα δικαιώματα και τη δημοκρατία και του σχεδίου δράσης της ΕΕ για τα ανθρώπινα δικαιώματα και τη δημοκρατία, καθώς και στην εφαρμογή των κατευθυντήριων γραμμών, των εργαλείων και των σχεδίων δράσης της Ένωσης για τα ανθρώπινα δικαιώματα, μεταξύ άλλων μέσω της διατύπωσης σχετικών συστάσεων·
β)
να συμβάλει στην υλοποίηση των θέσεων της Ένωσης, όπως ορίζονται από το Συμβούλιο, για την προώθηση της συμμόρφωσης προς το διεθνές ανθρωπιστικό δίκαιο·
γ)
να συμβάλει στην υλοποίηση των θέσεων της Ένωσης, όπως ορίζονται από το Συμβούλιο, για την προώθηση της υποστήριξης στον τομέα της διεθνούς ποινικής δικαιοσύνης, ιδίως της απόφασης 2011/168/ΚΕΠΠΑ του Συμβουλίου (2) για το Διεθνές Ποινικό Δικαστήριο·
δ)
να βοηθήσει στην ενίσχυση της φωνής της Ευρώπης μέσω του διαλόγου για τα ανθρώπινα δικαιώματα με κυβερνήσεις τρίτων χωρών και με διεθνείς και περιφερειακούς οργανισμούς, καθώς και με οργανώσεις της κοινωνίας των πολιτών και άλλους σχετικούς φορείς, έτσι ώστε να εξασφαλίζεται η αποτελεσματικότητα και η προβολή της πολιτικής της Ένωσης για τα ανθρώπινα δικαιώματα· να διεξάγει σημαντικούς διαλόγους για τα ανθρώπινα δικαιώματα με τρίτες χώρες.
ε)
να συμβάλει σε μεγαλύτερη συνοχή και συνέπεια των πολιτικών και των δράσεων της Ένωσης όσον αφορά την προστασία και την προαγωγή των ανθρωπίνων δικαιωμάτων, ιδίως συμμετέχοντας στην εκπόνηση των σχετικών πολιτικών της Ένωσης.
στ)
να συμβάλει, σε διαβούλευση με τα κράτη μέλη, στην καλύτερη συνοχή και συνέπεια των θέσεων της Ένωσης που αναφέρονται στα στοιχεία β) και γ).
Άρθρο 4
Εκτέλεση της εντολής
1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία του ΥΕ.
2.   Η Επιτροπή Πολιτικής και Ασφάλειας (ΕΠΑ) διατηρεί προνομιούχο δεσμό με τον ΕΕΕΕ και εξακολουθεί να είναι το πρωταρχικό σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών του ΥΕ.
3.   Ο ΕΕΕΕ εργάζεται σε στενό συντονισμό με την Ευρωπαϊκή Υπηρεσία Εξωτερικής Δράσης (ΕΥΕΔ) και τα αρμόδια τμήματά της, προκειμένου να εξασφαλιστεί η συνοχή και συνέπεια των αντίστοιχων εργασιών τους σε θέματα ανθρωπίνων δικαιωμάτων.
Άρθρο 5
Χρηματοδότηση
1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για το διάστημα από 1ης Μαρτίου 2019 έως 28 Φεβρουαρίου 2021, ανέρχεται σε 2 100 270,50 EUR.
2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
3.   Η διαχείριση των δαπανών υπόκειται σε σύμβαση μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
Άρθρο 6
Σύσταση και σύνθεση της ομάδας
1.   Εντός των ορίων της εντολής του και των αντίστοιχων διαθέσιμων οικονομικών μέσων, ο ΕΕΕΕ είναι υπεύθυνος για τη σύσταση ομάδας. Η ομάδα διαθέτει εμπειρογνωμοσύνη επί συγκεκριμένων πολιτικών θεμάτων, όπως απαιτείται από την εντολή. Ο ΕΕΕΕ ενημερώνει αμέσως το Συμβούλιο και την Επιτροπή για τη σύνθεση της ομάδας.
2.   Τα κράτη μέλη, τα θεσμικά όργανα της Ένωσης και η ΕΥΕΔ μπορούν να προτείνουν την απόσπαση προσωπικού που θα συνεργαστεί με τον ΕΕΕΕ. Οι μισθοί αυτού του αποσπασμένου προσωπικού καλύπτονται από το αποστέλλον κράτος μέλος, το αποστέλλον θεσμικό όργανο της Ένωσης ή την ΕΥΕΔ αντίστοιχα. Οι εμπειρογνώμονες που αποσπώνται από κράτη μέλη στα θεσμικά όργανα της Ένωσης ή στην ΕΥΕΔ μπορούν επίσης να τοποθετηθούν στην υπηρεσία του ΕΕΕΕ. Το συμβασιούχο διεθνές προσωπικό θα πρέπει να έχει την ιθαγένεια κράτους μέλους.
3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους, του αποστέλλοντος θεσμικού οργάνου της Ένωσης ή της ΕΥΕΔ αντίστοιχα, και ασκεί τα καθήκοντά του και ενεργεί προς το συμφέρον της εντολής του ΕΕΕΕ.
4.   Το προσωπικό του ΕΕΕΕ συστεγάζεται με τις αρμόδιες υπηρεσίες της ΕΥΕΔ ή τις αντιπροσωπίες της Ένωσης, προκειμένου να εξασφαλίζονται η συνοχή και η συνέπεια των αντίστοιχων δραστηριοτήτων τους.
Άρθρο 7
Ασφάλεια των διαβαθμισμένων πληροφοριών της ΕΕ
Ο ΕΕΕΕ και τα μέλη της ομάδας του ΕΕΕΕ τηρούν τις αρχές και τις στοιχειώδεις προδιαγραφές ασφαλείας που ορίζονται στην απόφαση 2013/488/ΕΕ του Συμβουλίου (3).
Άρθρο 8
Πρόσβαση στις πληροφορίες και υλικοτεχνική στήριξη
1.   Τα κράτη μέλη, η Επιτροπή, η ΕΥΕΔ και η Γενική Γραμματεία του Συμβουλίου εξασφαλίζουν την πρόσβαση του ΕΕΕΕ σε κάθε σχετική πληροφορία.
2.   Οι αντιπροσωπίες της Ένωσης και οι διπλωματικές αντιπροσωπίες των κρατών μελών παρέχουν, εφόσον χρειάζεται, υλικοτεχνική υποστήριξη προς τον ΕΕΕΕ.
Άρθρο 9
Ασφάλεια
Σύμφωνα με την πολιτική της Ένωσης για την ασφάλεια του προσωπικού που εκτελεί επιχειρησιακά καθήκοντα εκτός της Ένωσης δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και ανάλογα με την κατάσταση της ασφάλειας στην περιοχή ευθύνης, για την ασφάλεια του συνόλου του προσωπικού υπό την άμεση εξουσία του, κυρίως δε:
α)
καταρτίζει ειδικό σχέδιο ασφάλειας, με βάση οδηγίες της ΕΥΕΔ, το οποίο περιλαμβάνει συγκεκριμένα υλικά, οργανωτικά και διαδικαστικά μέτρα ασφάλειας που διέπουν τη διαχείριση της ασφάλειας κινήσεων του προσωπικού προς την περιοχή ευθύνης και εντός αυτής, καθώς και τη διαχείριση συμβάντων που αφορούν την ασφάλεια, και προβλέπει σχέδιο έκτακτης ανάγκης και εκκένωσης·
β)
εξασφαλίζει ότι όλο το προσωπικό που εκτελεί επιχειρησιακά καθήκοντα εκτός της Ένωσης διαθέτει ασφαλιστική κάλυψη έναντι υψηλού κινδύνου, ανάλογα με τις συνθήκες που επικρατούν στην περιοχή ευθύνης·
γ)
μεριμνά ώστε όλα τα μέλη της ομάδας του ΕΕΕΕ που εκτελούν επιχειρησιακά καθήκοντα εκτός της Ένωσης, συμπεριλαμβανομένου του προσωπικού που προσλαμβάνεται επί τόπου, να έχουν λάβει την κατάλληλη κατάρτιση όσον αφορά την ασφάλεια προτού ή μόλις φθάσουν στην περιοχή ευθύνης, με βάση τις διαβαθμίσεις κινδύνου που ορίζονται για την περιοχή αυτή από την ΕΥΕΔ·
δ)
μεριμνά για την εφαρμογή όλων των συμπεφωνημένων συστάσεων που διατυπώνονται στο πλαίσιο των τακτικών αξιολογήσεων ασφάλειας και υποβάλλει στο Συμβούλιο, τον ΥΕ και την Επιτροπή γραπτές εκθέσεις για την εφαρμογή τους και για άλλα ζητήματα ασφάλειας στο πλαίσιο των εκθέσεων προόδου και της έκθεσης σχετικά με την εκτέλεση της εντολής.
Άρθρο 10
Υποβολή εκθέσεων
Ο ΕΕΕΕ υποβάλλει τακτικά προφορικές και γραπτές εκθέσεις στον ΥΕ και στην ΕΠΑ. Ο ΕΕΕΕ υποβάλλει επίσης έκθεση σε ομάδες του Συμβουλίου, ιδίως δε στην Ομάδα «ανθρώπινα δικαιώματα», εφόσον κρίνεται αναγκαίο. Οι τακτικές εκθέσεις διαβιβάζονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της ΣΕΕ, ο ΕΕΕΕ μπορεί να συμμετέχει στην ενημέρωση του Ευρωπαϊκού Κοινοβουλίου.
Άρθρο 11
Συντονισμός
1.   Ο ΕΕΕΕ συμβάλλει στην ενότητα, στη συνέπεια και στην αποτελεσματικότητα της δράσης της Ένωσης και μεριμνά ώστε όλα τα μέσα της Ένωσης και οι δράσεις των κρατών μελών να χρησιμοποιούνται συνεκτικά, προς επίτευξη των στόχων πολιτικής της Ένωσης. Οι δραστηριότητες του ΕΕΕΕ συντονίζονται με εκείνες των κρατών μελών και της Επιτροπής, καθώς και με των άλλων ΕΕΕΕ, κατά περίπτωση. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπίες της Ένωσης.
2.   Σε επιτόπιο επίπεδο, ο ΕΕΕΕ διατηρεί στενή επαφή με τους αρχηγούς των αποστολών των κρατών μελών και τους επικεφαλής των αντιπροσωπιών της Ένωσης, καθώς και με τους αρχηγούς ή διοικητές των αποστολών και επιχειρήσεων κοινής εξωτερικής πολιτικής και πολιτικής ασφαλείας και με άλλους ΕΕΕΕ, κατά περίπτωση. Τα πρόσωπα αυτά καταβάλλουν κάθε δυνατή προσπάθεια προκειμένου να επικουρούν τον ΕΕΕΕ κατά την εκτέλεση της εντολής του.
3.   Ο ΕΕΕΕ έρχεται επίσης σε επαφή και επιδιώκει συμπληρωματικότητα και συνέργειες με άλλους διεθνείς και περιφερειακούς παράγοντες σε επίπεδο κεντρικών υπηρεσιών και επί τόπου. Ο ΕΕΕΕ επιδιώκει τακτικές επαφές με τις οργανώσεις της κοινωνίας των πολιτών τόσο σε επίπεδο κεντρικών υπηρεσιών όσο και επί τόπου.
Άρθρο 12
Επανεξέταση
Η εφαρμογή της παρούσας απόφασης και η συνοχή της με άλλες συμβολές της Ένωσης υπόκεινται σε τακτική επανεξέταση. Ο ΕΕΕΕ θα υποβάλει στο Συμβούλιο, στον ΥΕ και στην Επιτροπή έκθεση προόδου και συγκεφαλαιωτική έκθεση για την εκτέλεση της εντολής έως τις 30 Νοεμβρίου 2020.
Άρθρο 13
Έναρξη ισχύος
Η παρούσα απόφαση αρχίζει να ισχύει την ημερομηνία της έκδοσής της.
Εφαρμόζεται από την 1η Μαρτίου 2019.
Βρυξέλλες, 28 Φεβρουαρίου 2019.
Για το Συμβούλιο
Ο Πρόεδρος
G. CIAMBA
(1)  Απόφαση 2012/440/ΚΕΠΠΑ του Συμβουλίου, της 25ης Ιουλίου 2012, για τον διορισμό ειδικού εντεταλμένου της Ευρωπαϊκής Ένωσης για τα ανθρώπινα δικαιώματα (ΕΕ L 200 της 27.7.2012, σ. 21).
(2)  Απόφαση 2011/168/ΚΕΠΠΑ του Συμβουλίου, της 21ης Μαρτίου 2011, για το Διεθνές Ποινικό Δικαστήριο και την κατάργηση της κοινής θέσης 2003/444/ΚΕΠΠΑ (ΕΕ L 76 της 22.3.2011, σ. 56).
(3)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).

Summary:
Ειδικοί εντεταλμένοι της ΕΕ για τα ανθρώπινα δικαιώματα
Ειδικοί εντεταλμένοι της ΕΕ για τα ανθρώπινα δικαιώματα
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση (ΚΕΠΠΑ) 2019/346 για τον διορισμό ειδικού εντεταλμένου της Ευρωπαϊκής Ένωσης για τα ανθρώπινα δικαιώματα
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΠΑΡΟΥΣΑΣ ΑΠΟΦΑΣΗΣ;
Με την παρούσα απόφαση, διορίζεται ειδικός εντεταλμένος της Ευρωπαϊκής Ένωσης (ΕΕΕΕ) για τα ανθρώπινα δικαιώματα.
ΒΑΣΙΚΑ ΣΗΜΕΙΑ
Ο ρόλος του ΕΕΕΕ είναι η προώθηση των στόχων της πολιτικής ανθρωπίνων δικαιωμάτων της Ευρωπαϊκής Ένωσης (ΕΕ), όπως προβλέπεται στις συνθήκες της ΕΕ, τον Χάρτη των Θεμελιωδών Δικαιωμάτων και τη στρατηγική-πλαίσιο της ΕΕ για τα ανθρώπινα δικαιώματα και τη δημοκρατία. Σε αυτούς περιλαμβάνονται τα εξής:ενίσχυση της αποτελεσματικότητας, της παρουσίας και της προβολής της ΕΕ για την προστασία και την προαγωγή των ανθρωπίνων δικαιωμάτων, και ιδίως μέσω της δράσης στα σχετικά διεθνή φόρα και μέσω της συνεργασίας και του πολιτικού διαλόγου μεχώρες εκτός της ΕΕ·αρμόδιους εταίρους·επιχειρήσεις·την κοινωνία των πολιτών·διεθνείς και περιφερειακούς οργανισμούς·  αύξηση της συνεισφοράς της ΕΕ στην ενίσχυση της δημοκρατίας και εδραίωσης των θεσμών, του κράτους δικαίου, της χρηστής διακυβέρνησης και του σεβασμού των ανθρωπίνων δικαιωμάτων και των θεμελιωδών ελευθεριών παγκοσμίως·  βελτίωση της συνοχής της δράσης της ΕΕ για τα ανθρώπινα δικαιώματα και της ενσωμάτωσης των ανθρωπίνων δικαιωμάτων σε όλους τους τομείς συναλλαγών της ΕΕ με άλλες χώρες.  Ο ΕΕΕΕ είναι υπεύθυνος για την εκτέλεση των εν λόγω στόχων πολιτικής και ενεργεί υπό την εξουσία της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ). Η Επιτροπή Πολιτικής και Ασφάλειας (ΕΠΑ) του Συμβουλίου παρέχει στον ΕΕΕΕ στρατηγική καθοδήγηση και πολιτική κατεύθυνση και αποτελεί το πρωταρχικό σημείο επαφής του με το Συμβούλιο της Ευρωπαϊκής Ένωσης. Επιπλέον, ο ΕΕΕΕ συνεργάζεται στενά με την Ευρωπαϊκή Υπηρεσία Εξωτερικής Δράσης (ΕΥΕΔ), προκειμένου να εξασφαλιστεί η συνοχή και συνέπεια των εργασιών τους σε θέματα ανθρωπίνων δικαιωμάτων.
Ο ΕΕΕΕ είναι υπεύθυνος για τον διορισμό της ομάδας του και για να μεριμνά ώστε ότι η ομάδα να διαθέτει την αναγκαία εμπειρογνωμοσύνη για την εκπλήρωση των καθηκόντων της. Τα μέλη της ομάδας αποσπώνται από τα θεσμικά όργανα της ΕΕ, τις χώρες της ΕΕ και την ΕΥΕΔ και οφείλουν να ασκούν τα καθήκοντά τους και να ενεργούν προς το συμφέρον της εντολής του ΕΕΕΕ.
Ο ΕΕΕΕ πρέπει να λαμβάνει κάθε ευλόγως εφαρμόσιμο μέτρο για την ασφάλεια του συνόλου του προσωπικού που βρίσκεται υπό την άμεση εξουσία του.
Ο ΕΕΕΕ υποβάλλει τακτικά εκθέσεις:στην ΥΕ·  στην ΕΠΑ·  στην ομάδα εργασίας του Συμβουλίου για τα ανθρώπινα δικαιώματα.  Οι εκθέσεις διαβιβάζονται μέσω του δικτύου COREU.
Η αρχική απόφαση έχει τροποποιηθεί και παραταθεί αρκετές φορές, τελευταία δε το 2018. Με την απόφαση (ΚΕΠΠΑ) 2018/225, παρέχεται στον ΕΕΕΕ προϋπολογισμός 894 178 ευρώ για την περίοδο έως τις 28 Φεβρουαρίου 2019, οπότε και λήγει η εντολή του ΕΕΕΕ.
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Η απόφαση εφαρμόζεται από την 1 Μαρτίου 2019.
ΓΕΝΙΚΟ ΠΛΑΙΣΙΟ
Για περισσότερες πληροφορίες, ανατρέξτε στα εξής:Ειδικοί εντεταλμένοι της ΕΕ (Ευρωπαϊκή Υπηρεσία Εξωτερικής Δράσης)  Στρατηγική-πλαίσιο και σχέδιο δράσης της ΕΕ για τα ανθρώπινα δικαιώματα και τη δημοκρατία (Συμβούλιο της Ευρωπαϊκής Ένωσης).  
ΒΑΣΙΚΟ ΚΕΙΜΕΝΟ
Απόφαση (ΚΕΠΠΑ) 2019/346 του Συμβουλίου, της 28ης Φεβρουαρίου 2019, για τον διορισμό ειδικού εντεταλμένου της Ευρωπαϊκής Ένωσης για τα ανθρώπινα δικαιώματα (ΕΕ L 62 της 1.3.2019, σ. 12-15)
ΣΥΝΑΦΗ ΚΕΙΜΕΝΑ
Απόφαση 2012/440/ΚΕΠΠΑ του Συμβουλίου, της 25ης Ιουλίου 2012, για τον διορισμό ειδικού εντεταλμένου της Ευρωπαϊκής Ένωσης για τα ανθρώπινα δικαιώματα (ΕΕ L 200 της 27.7.2012, σ. 21-23)
Οι διαδοχικές τροποποιήσεις της απόφασης 2012/440/ΚΕΠΠΑ έχουν ενσωματωθεί στο βασικό κείμενο. Η παρούσα ενοποιημένη έκδοση έχει μόνο αξία τεκμηρίωσης.
Απόφαση (ΚΕΠΠΑ) 2015/260 του Συμβουλίου, της 17ης Φεβρουαρίου 2015, για την παράταση της εντολής του Ειδικού Εντεταλμένου της Ευρωπαϊκής Ένωσης για τα ανθρώπινα δικαιώματα (ΕΕ L 43 της 18.2.2015, σ. 29-32)
Βλέπε ενοποιημένη έκδοση.
Απόφαση (ΚΕΠΠΑ) 2017/346 του Συμβουλίου, της 27ης Φεβρουαρίου 2017, για την παράταση της εντολής του ειδικού εντεταλμένου της Ευρωπαϊκής Ένωσης για τα ανθρώπινα δικαιώματα (ΕΕ L 50 της 28.2.2017, σ. 66-69)
Βλέπε ενοποιημένη έκδοση.
Απόφαση (ΚΕΠΠΑ) 2018/225 του Συμβουλίου, της 15ης Φεβρουαρίου 2018, που τροποποιεί την απόφαση (ΚΕΠΠΑ) 2017/346 σχετικά με την παράταση της εντολής του Ειδικού Εντεταλμένου της Ευρωπαϊκής Ένωσης για τα ανθρώπινα δικαιώματα (ΕΕ L 43 της 16.2.2018, σ. 14)
τελευταία ενημέρωση 24.08.2018